UDHËZIM i PËRBASHKËT
Nr. 19, datë 2.7.2020
PËR ORGANIZIMIN DHE ZHVILLIMIN E SESIONIT TË DYTË TË PROVIMEVE TË MATURËS SHTETËRORE 2020 DHE TË MATURËS SHTETËRORE PROFESIONALE 2020
Në mbështetje të nenit 102 të Kushtetutës së Republikës së Shqipërisë; të shkronjës “a”, të pikës 2, të nenit 26 dhe nenit 51, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, dhe të ligjit nr. 15/2017, “Për arsimin dhe formimin profesional në Republikën e Shqipërisë”,

UDHËZOJ:

1. Lëndët dhe datat e provimeve të Maturës Shtetërore 2020, sesioni i dytë, të jenë: 

	a) Gjuhë e huaj
	24 gusht 2020

	b) Gjuhë shqipe dhe Letërsi
	27 gusht 2020

	c) Matematikë
	31 gusht 2020

	ç) Provimi me zgjedhje
	3 shtator 2020


2. Lëndët dhe datat e provimeve të Maturës Shtetërore Profesionale 2020, sesioni i dytë, të jenë: 

	a) Gjuhë e huaj
	24 gusht 2020

	b) Gjuhë shqipe dhe Letërsi
	27 gusht 2020

	c) Matematikë
	31 gusht 2020

	ç) Teori profesionale e integruar
	3 shtator 2020


3. Administrimi i provimeve të Maturës Shtetërore 2020 dhe të Maturës Shtetërore Profesionale 2020, sesioni dytë, bazohen në “Rregulloren për zhvillimin e Maturës Shtetërore 2020, në Republikën e Shqipërisë”, miratuar me urdhrin nr. 537, datë 8.11.2019, të ministrit të Arsimit, Sportit dhe Rinisë dhe “Rregulloren e posaçme për zhvillimin e Maturës Shtetërore 2020 në Republikën e Shqipërisë, për shkak të gjendjes së fatkeqësisë natyrore të shkaktuar nga pandemia COVID-19”, miratuar me urdhrin nr. 114, datë 18.5.2020, të ministrit të Arsimit, Sportit dhe Rinisë dhe të ministrit të Financave dhe Ekonomisë. Në rastin ku parashikimet e këtyre rregulloreve të sipërcituara kanë rregullim të ndryshëm me parashikimet e këtij udhëzimi, do të zbatohen parashikimet e këtij të fundit.
4. Provimet e detyruara dhe me zgjedhje të Maturës Shtetërore 2020 dhe provimet e detyruara të Maturës Shtetërore Profesionale 2020, sesioni i dytë:
a) Fillojnë në orën 10:00.

b) Provimet e detyruara dhe me zgjedhje zgjasin 2 orë e 30 minuta. 

c) Testet e provimeve të detyruara dhe me zgjedhje hartohen, administrohen dhe vlerësohen nga Qendra e Shërbimeve Arsimore (QSHA). 

ç) Testi për secilin nga provimet e detyruara dhe me zgjedhje është i ndërtuar vetëm me pyetje me alternativa dhe vlerësohet me 60 pikë.
5. Në provimet e detyruara dhe me zgjedhje të Maturës Shtetërore 2020 dhe në provimet e detyruara të Maturës Shtetërore Profesionale 2020, sesioni i dytë, do të marrin pjesë: 
a) maturantët/kandidatët që rezultojnë mbetës në një ose më shumë provime të Maturës Shtetërore 2020 dhe të Maturës Shtetërore Profesionale 2020, sesioni i parë; 

b) maturantët që rezultojnë mbetës në një ose dy lëndë në vitin shkollor 2019–2020 dhe i shlyejnë provimet shkollore brenda datës 20 gusht 2020;
c) kandidatët që kanë përfunduar shkollën e mesme para vitit 2019, por që nuk kanë shlyer detyrimet e Maturës Shtetërore dhe të Maturës Shtetërore Profesionale 2020. 

ç) Kandidatët që kanë përfunduar shkollën e mesme jashtë vendit, që kanë të njësuar dokumentet shkollore nga QSHA-ja dhe kanë detyrime të Maturës Shtetërore dhe të Maturës Shtetërore Profesionale 2020. 
6. Kandidatët e përcaktuar në pikën 5, shkronja “c” dhe “d”, të këtij udhëzimi të regjistrohen në shkollën ku kanë përfunduar arsimin e mesëm ose në shkollën që u cakton drejtoria rajonale e arsimit parauniversitar/zyra vendore e arsimit parauniversitar (këtu e në vijim “DRAP/ZVAP”) në vendbanimet e tyre. 
7. Maturantët/kandidatët e përcaktuar në pikën 5, shkronja “b”, “c” dhe “d”, të këtij udhëzimi, të plotësojnë formularin AlZ, për dhënien e provimeve të sesionit të dytë të Maturës Shtetërore dhe të Maturës Shtetërore Profesionale 2020, nëse nuk e kanë plotësuar atë në sesionin e parë. Këta kandidatë të plotësojnë formularin A1Z, në datat 21–23 gusht 2020.

8. Drejtori i institucionit arsimor parauniversitar të dërgojë zyrtarisht në ZVAP, listën e kandidatëve që do të marrin pjesë në provimet e detyruara dhe me zgjedhje të Maturës Shtetërore 2020 dhe në provimet e detyruara të Maturës Shtetërore Profesionale 2020, sesioni i dytë, deri në datën 21 gusht 2020. Drejtori i ZVAP-së, ta dërgojë këtë listë në QSHA, në datën 21 gusht 2020. 
9. Provimet të zhvillohen të përqendruara në ZVAP. ZVAP-të, të përcaktojnë qendrat dhe mjediset ku maturantët/kandidatët do të zhvillojnë provimin, duke mundësuar përqendrimin e tyre, sipas kushteve dhe numrit të maturantëve/kandidatëve. 
10. ZVAP-të dhe drejtoritë e institucioneve arsimore parauniversitare të marrin masa për njoftimin e maturantëve/kandidatëve për datat, qendrën dhe orën kur do të zhvillohet secili nga provimet e detyruara dhe me zgjedhje të Maturës Shtetërore 2020 dhe provimet e detyruara të Maturës Shtetërore Profesionale 2020, sesioni i dytë. 
11. Drejtori i Zyrës Vendore të Arsimit Parauniversitar, brenda datës 19 gusht 2020, të njoftojë zyrtarisht QSHA-në dhe Drejtorinë e Përgjithshme të Arsimit Parauniversitar, për qendrat dhe mjediset ku do të zhvillohen provimet e detyruara dhe me zgjedhje të Maturës Shtetërore 2020, sesioni i dytë, dhe për listën e shkollave që marrin pjesë në provimet e Maturës Shtetërore 2020 dhe të Maturës Shtetërore Profesionale 2020, sesioni i dytë. Drejtoria e Përgjithshme e Arsimit Parauniversitar njofton për këto qendra dhe mjedise Ministrinë e Arsimit, Sportit dhe Rinisë (MASR).
12. Monitorimi dhe administrimi i procesit të Maturës Shtetërore 2020 dhe të Maturës Shtetërore Profesionale 2020, sesioni i dytë, të kryhet nga përfaqësuesit e MASR-së dhe të institucioneve të varësisë. 
13. Shpenzimet e përfaqësuesve të MASR-së në monitorimin e provimeve të Maturës Shtetërore 2020 dhe të Maturës Shtetërore Profesionale 2020, sesioni i dytë, të përballohen nga institucionet përkatëse, sipas dispozitave në fuqi.
14. Ngarkohet për zbatimin e këtij udhëzimi, Sekretari i Përgjithshëm i Ministrisë së Arsimit Sportit dhe Rinisë, Sekretari i Përgjithshëm i Ministrisë së Financave dhe Ekonomisë, Drejtoria e Përgjithshme e Politikave dhe Zhvillimit të Arsimit, Sportit dhe Rinisë, Qendra e Shërbimeve Arsimore, Agjencia Kombëtare e Punësimit dhe Aftësive, Agjencia e Sigurimit të Cilësisë në Arsimin Parauniversitar, Agjencia Kombëtare e Arsimit, Formimit Profesional dhe Kualifikimeve, Drejtoria e Arsimit dhe Formimit Profesional, Drejtoria e Përgjithshme e Punësimit dhe Formimit Profesional, Drejtoria e Përgjithshme e Arsimit Parauniversitar, drejtoritë rajonale të arsimit parauniversitar, zyrat vendore arsimore dhe institucionet arsimore parauniversitare.
Ky udhëzim hyn në fuqi pas botimit në Fletoren Zyrtare.

